སྔོ་ཕྱུར་ཅུང་ཧྲོག་ཙམ་ལ་རོ་མངར་ཤས་ཅན་ནི་གཉན་རོང་སོགས་ནག་ཆུའི་དཀྱིལ་རྒྱུད་ཀྱི་འབྲོག་པ་ཚོས་མགྲོན་པོར་སྣེ་ལེན་བྱེད་སྐབས་སྡེར་མའི་ནང་དུ་བླུགས་ནས་ཁ་ཟས་ཚུལ་དུ་འདྲེན་སྲོལ་ཡང་ཡོད་འདུགཡང་ནག་ཆུའི་ནུབ་རྒྱུད་ཀྱི་འབྲོག་པ་ཚོས་འོ་མའམ།འོ་མ་དང་ཞོ་མཉམ་བསྲེས་སོགས་མི་དཀྲོག་པར་ཞོ་རྐྱང་པར་དཀྲོག་ནས་མར་རྡོག་བཏོན་རྗེས་དར་བ་བསྐོལ་གྱི་ཡོད་མོད།བརྒྱུད་རིམ་ཧྲིལ་པོ་རྩ་བའི་ཆ་ནས་གོང་གི་འོ་མ་དཀྲོག་ནས་མར་རྡོག་བཏོན་ཏེ་དར་བ་བསྐོལ་བ་ལྟར་བརྒྱུད་དེ་ཕྱུར་བ་བཟོ་སྲོལ་ཡོད།འོན་ཀྱང་འོ་མ་དཀྲོག་པའི་དར་བ་ལས་བཟོས་པའི་ཕྱུར་བ་དང་ཞོ་དཀྲོག་པའི་དར་བ་ལས་བཟོས་པའི་ཕྱུར་བ་དེ་གཉིས་བར་ཁ་དོག་དང་།བྲོ་བ་སོགས་ཀྱི་ཐད་ཁྱད་པར་ཆེན་པོ་ལྡན་ཡོད།ནག་ཆུའི་ནུབ་རྒྱུད་ཀྱི་ཕྱུར་བ་བཟོ་ལུགས་དེར་ཕྱུར་བའི་སྐྱུར་ཚད་རན་ཞིང་ཕྱུར་བ་བཟོ་བའི་བརྒྱུད་རིམ་གྱི་ལས་ཀ་སྟབས་བདེ་རུང་།ཕྱུར་ཁུ་མང་པོ་ཞིག་འཕྲོ་བརླག་ཏུ་འགྲོ་བ་དང་།ཕྱུར་བའི་ཐོན་འབར་ཞན་པའི་སྐྱོན་ཆ་ཡོད།